Абрубскі сельсавет

**Абру́бскі сельсавет** — адміністрацыйна-тэрытарыяльная адзінка ў складзе Глыбоцкага раёна Віцебскай вобласці Беларусі. Цэнтр — аграгарадок (да 2008 г. вёска) Абруб (Абруб-Ластавіцкі), размешчаны за 10 км ад райцэнтра г. Глыбокае.

Сельсавет мяжуе з Падсвільскім, Азярэцкім, Карабоўскім, Галубіцкім сельсаветамі Глыбоцкага раёна, а таксама з Докшыцкім раёнам.
Плошча Абрубскага сельсавета — 9518 га. У склад сельсавета ўваходзяць 17 населеных пунктаў.

## Гісторыя 
Утвораны 12 кастрычніка 1940 года як **Ластавіцкі сельсавет** з цэнтрам у в. Ластавічы, у складзе Глыбоцкага раёна Вілейскай вобласці БССР. З 20 верасня 1944 года ў складзе Полацкай вобласці.

Рашэннем райвыканкама ў красавіку 1948 года Ластавіцкі сельскі савет быў перайменаваны ў Абрубскі з цэнтрам у вёсцы Абруб.
З 8 студзеня 1954 года ў складзе Маладзечанскай вобласці. 31 сакавіка 1958 года да сельсавета далучана частка скасаванага Дзеркаўшчынскага сельсавета (7 населеных пунктаў: Кавалеўшчына, Маліноўшчына, Навасёлкі, Прыперна, Сарокі, Ступішча і Хмяльнова) З 20 студзеня 1960 года ў складзе Віцебскай вобласці. На 1 студзеня 1974 года ў складзе сельсавета 31 населены пункт.

Падчас калектывізацыі ў пасляваенны час і ўзбуйнення калектыўных гаспадарак былі пераселены і зніклі вёскі Дзехцяры (Дзехцяры-Шыпоўскія) (42 двары), Майсеенкі (28 двароў), Русакі (24 двары). 28 сакавіка 2011 года ліквідавана вёска Навасёлкі. Хутары Дзехцяры і Субатава фактычна не існуюць: адсутнічаюць жыхары і будынкі.

## Геаграфія 
Адгор’і Свянцянскіх град са сярэднеўзвышаным рэльефам займаюць большую частку тэрыторыі Абрубскага сельсавета. На ўсход ад вёскі Кавалі знаходзіцца найвышэйшая кропка Глыбоцкага раёна, праз якую праходзіць Чарнаморска-Балтыйскі водападзел. Гідраграфічную сетку тэрыторыі сельсавета ўтвараюць азёры Ластавіцкае, Белае, Крывое, Чачалёўскае (Ражон) і ракі Аржаніца, Бярозаўка і іх прытокі, якія ставяцца да басейна Балтыйскага мора. Зашчэслянскі канал і прытокі рэк Чысцянка і Манашка нясуць ваду да Чорнага мора.

## Насельніцтва 
Насельніцтва сельсавета паводле перапісу 2009 года — 1382 чалавекі, з іх 95,3 % — беларусы, 2,7 % — рускія, 1,2 % — палякі; паводле перапісу 2019 года — 1169 чалавек.

У 2018 г. у 14 населеных пунктах сельсавета пражывала каля 1347 чалавек, што складала 7,38 % ад сельскага насельніцтва Глыбоцкага раёна.

## Гаспадарка 
На тэрыторыі Абрубскага сельсавета знаходзіцца:
* Сельскагаспадарчае ўнітарнае прадпрыемства «Каралі»
* Сельскагаспадарчае ўнітарнае прадпрыемства «За Радзіму»
* Гравійна-сартавальны завод, ф-л РУП «Дарбудіндустрыя» (в. Бацілоўшчына)

## Транспарт 
Транспартныя зносіны з райцэнтрам ажыццяўляецца па аўтобусных маршрутах:
* Глыбокае — Падсвілле
* Глыбокае — Запалоўе
* Глыбокае — Шуневіча
* Глыбокае — Крулеўшчына
* Глыбокае — Докшыцы
* Глыбокае — Мінск

## Славутасці 
* Свята-Успенская царква (1748) — 
* Стараверская царква Богаз’яўлення Гасподняга (Дрэўлеправаслаўнай паморскай царквы), другой паловы ХІХ ст., в. Ластавічы
* Капліца могілкавая ХІХ ст. у в. Сарокі
* Помнікі загінулым у Другой сусветнай вайне (Абруб, Бацілоўшчына, Прыпернае(ля в. Лаўрынаўка)
* «Кавалеўская гара» — геалагічны помнік прыроды мясцовага значэння, найвышэйшы пункт Глыбоцкага раёна (226,4 м) ля в. Кавалі
* «Камень Прыпернянскі» — геалагічны помнік прыроды мясцовага значэння (в. Прыпернае)
* Геалагічны заказнік мясцовага значэння «Малінаўшчынскія ўзвышшы» (ля в. Прыпернае)

Кавалі. Свята-Успенская царква (03).jpg|Кавалі. Свята-Успенская царква
Ластавічы. Стараверская царква.jpg|thumb|Ластавічы. Стараверская царква Богаз'яўлення Гасподняга
Кавалі. Геадэзічны знак - найвышэйшы пункт Глыбоцкага раёна (03).jpg|«Кавалеўская гара»
Абруб-Ластавіцкі. Помнік землякам.jpg|thumb|Абруб-Ластавіцкі. Помнік землякам
Помнік загінулым воінам. Глыбоцкі раён, в. Бацілоўшчына.jpg|thumb|Бацілоўшчына. Помнік загінулым воінам
Мемарыял памяці спаленых вёсак Глыбоцкага раёна (Лаўрынаўка).jpg|thumb|Мемарыял памяці спаленых вёсак Глыбоцкага раёна (Лаўрынаўка)

### Страчаная спадчына 
* Царква ў в. Сарокі

## Літаратура 
* Административно-территориальное устройство БССР: справочник: в 2 т. / Главное архивное управление при Совете Министров БССР, Институт философии и права Академии наук БССР. — Минск: «Беларусь», 1985―1987.
* Административно-территориальное устройство Республики Беларусь (1981—2010 гг.): справочник. — Минск: БелНИИДАД, 2012. — 172 с.


Катэгорыя:Сельсаветы Беларусі, утвораныя ў 1940 годзе